**Казачны карагод**

**Мэта:**развіваць вусную мову вучняў; выхоўваць цікавасць да беларускай казкі; абуджаць любоў да роднай мовы.

Ход мерапрыемства

**Казачніца.**  
Хлопчыкі, дзяўчынкі! Дарагія гледачы!  
Дзядулі і бабулі і строгія бацькі!  
Казкі-прыгаворкі паслухаць не жадаеце?  
Што ж, калі так, то слухайце, сябры.

Казка — выдумка. У ёй людзі з даўніх часоў выказвалі свае мары аб шчасці, аб перамозе дабра над злом, аб цудоўных краінах, дзе хацелі б жыць. У большасці казак ёсць казачны пачатак — зачын. Якія казачныя зачыны вы ведаеце? ("Жылі-былі..."; "У некаторым царстве..."; "Даўно гэта было...") Ёсць і казачная канцоўка. Хто якія ведае? ("...I я там быў, мёд-піва піў, па вусах цякло, а ў рот не папала"; "Вось вам казка, а мне абаранкаў вязка"; "Сталі жыць-пажываць і гора не знаць"; "Быў я там на мяду, абліў мёдам бараду".)

Нам народ раздарыў свае дзіўныя казкі,  
Што пачуў ад бацькоў і заморскіх, і наскіх,  
Ад звяроў і дажджоў,  
Ад далінаў, узгор'яў,  
Ад снягоў і вятроў  
I ад розных сузор'яў.  
А малыя ізноў казкі новай чакаюць,  
А дзе ўзяць мне яе ці як скласці, не знаю.

*У мерапрыемстве прымаюць удзел усе трэція класы. Кожны падрыхтаваў інсцэніроўку казкі.*

**Казачніца.**Казкі вучаць быць добрымі, працавітымі, вясёлымі і разумнымі, сябраваць, дапамагаць людзям. А зараз паглядзім, хто з вас самы кемлівы. Хто здагадаецца, пра каго наступная казка? Падказкай будуць загадкі.  
•  Без матора гудзе,  
Без пілота ляціць,  
Не змяя, а джаліць  
I мёд салодкі дарыць. ***(Пчала)***  
•  Акрабатка над намі  
Па раўнюткай столі  
Ходзіць дагары нагамі  
I не зваліцца ніколі. ***(Муха)***

*Інсцэніруецца казка "Пчала і Муха".*

**Казачніца.**  
Жыў на свеце дзед Васіль,  
За плячыма мех насіў.  
Дазналіся мышкі,  
Што ў мяшэчку кніжкі,  
Разгрызлі завязкі,  
Бачаць, гэта казкі.  
Мышы пераблыталі казкі. Дапамажыце вызначыць іх назвы.

* Раз спякла баба пяць пірагоў. Пачалі дзед з бабай дзяліць іх. Дзялілі яны, дзялілі і ніяк не змаглі іх пароўну  
  падзяліць: возьме баба сабе два пірагі — дзеду застаецца тры, пакладзе сабе тры — у дзеда стане два. *(Ліса-шахрайка)*
* Узяў дзед тапарок, паехаў у лясок, стук у дубок! *(Каток — залаты лабок)*
* Селі за стол. Бацька есць спакойна, а сын усё на дзверы паглядае: ці не ідзе хто вала шукаць? Забрэша сабака, пройдзе ці праедзе хто — сын за мяса ды ў ка­мору хаваецца. *(Ад крадзенага не пасыцееш)*
* Уставай, сынку, на золку — раней за ўсіх, ідзі і працуй. А як пачнуць ісці на работу людзі, то ўсе будуць з табой вітацца і кланяцца. *(Бацькоўскія парады)*

*Інсцэніруецца казка "Рэпка".*

**Казачніца.**А зараз прапаную вам гульню "Хто як голас падае?".  
*Кукарэкае*(певень), *мяўкае*(кот), *мыкае*(карова), *рохкае*(парсюк), *кудахча*(курыца), *цырыкае*(верабей), *клякоча*(бусел), *гаўкае*(сабака), *кракае*(качка), *гагоча*(гусак), вые (воўк).

*Паказваецца інсцэніроўка "Музыкі".*

**Казачніца.**Народ усё прымячае і ў прыказку складае. Людзі скажуць — што ў вузел звяжуць.  
А вы памятаеце прыказкі і прымаўкі? Я пачынаю, а вы працягвайце:

* Адзін у полі не... *(воін).*
* Хто рана ўстае, той... *(многа зробіць).*
* Як кот шкадлівы, а як заяц... *(баязлівы).*
* Дзякуй, як дасі, а калі не дасі, то й сам... *(не прасі).*
* Сам сябе не хвалі, няхай людзі... *(пахваляць).*

*Дзеці паказваюць казку "Ганарыстая варона".*


**Казачніца.**  
Казка быццам лясная крыніца:  
Калі хоць слова не зразумець,  
Не будзе крыніца іскрыцца,  
Не будзе яна звінець.  
У некаторых казках сустракаюцца спалучэнні слоў, значэнне якіх трэба растлумачыць. Вось, напрыклад: *Шмыгнула мышка ў норку і як у ваду канула.*Адкуль у норцы з'явілася вада? Ці мышы жывуць у вадзе? Дапамажыце зразумець сэнс словазлучэння *як у ваду кануць.*Як замяніць яго адным словам? (Прапасці, знікнуць, згінуць.)

Патлумачце іншыя словазлучэнні:

* *даць дзёру*— пусціцца наўцёкі;
* *збіць з панталыку —*заблытаць;
* *як на дражджах*— хутка, шпарка.

*Інсцэніруецца казка "Пеўнік, кот і ліса".*

**Казачніца.**Казкі складаліся людзьмі, перадаваліся з вуснаў у вусны, ад пакалення да пакалення. Пазней з'явілася малюначнае пісьмо. 3 часам людзі прыдумалі літары. Аднак у некаторых выпадках мы і цяпер карыстаемся малюнкамі: гэта ўмоўныя значкі на дарогах і вуліцах, а таксама рэбусы. Каб правільна назваць наступную казку, трэба разгадаць рэбусы (гл. малюнак).



Дзеці інсцэніруюць казку "Зайцава хатка".

**Казачніца.**  
Надышло тут нашым казкам завяршэнне,  
Развітаемся мы з імі. Да пабачэння!  
Дзякуем казцы за добрае слова,  
Што падарыла нам родная мова.  
Матчын дарунак ад самай калыскі,  
За гэта ад дзетак паклон табе нізкі.  
  
Падводзяцца вынікі мерапрыемства. Усе ўдзельнікі атрымліваюць узнагароды.